" Gott miðað við að við erum í meirihluta “ Fanney Birna Jónsdóttir skrifar 31. maí 2014 23:14 " Það sem er ljóst er að meirihlutinn heldur , “ segir Ármann Kr . Ólafsson oddviti sjálfstæðismanna í Reykjavík . „ Ég er alveg í skýjunum , við náðum settu markmiði að bæta við okkur manni og þetta er 25% aukning á fylgi sem verður að teljast gott miðað við að við erum í meirihluta , “ segir Ármann Kr . Ólafsson oddviti Sjálfstæðismanna í Kópavogi í samtali við Vísi . Miðað við fyrstu tölur bætir Sjálfstæðisflokkurinn við sig einum bæjarfulltrúa , fer úr fjórum í fimm og hefur 38 prósenta fylgi . „ Ég sagði að ég legði störf mín í dóm kjósenda og ég lít á það þannig að þeir séu sáttir við mín störf sem bæjarstjóra en fyrst og fremst er þetta glæsilegur listi og öflug liðsheild sem er grunnurinn að þessum sigri , “ segir Ármann . Aðspurður um hvort Sjálfstæðisflokkurinn myndi halda áfram meirihluta samstarfi með Framsóknarflokknum í Kópavogi vill Ármann lítið gefa upp að svo stöddu . „ Þetta eru bara fyrstu tölur þannig að ég tjái mig ekki um það á þessu stigi en það sem er ljóst er að meirihlutinn heldur , “ segir Ármann að lokum . Á síðasta kjörtímabili var meirihlutinn skipaður bæjarfulltrúum Sjálfstæðisflokks , Framsóknarflokks og Y-lista . Y-listinn bíður ekki fram að þessu sinni en Framsóknarflokkurinn og Sjálfstæðisflokkurinn fá samtals sex bæjarfulltrúa af ellefu .